Rakkomandazzjoni għal deċiżjoni tal-Kunsill Li tistabbilixxi, skond l-Artikolu 104(8), jekk ittiħditx azzjoni speċifika mill-Ungerija bi tweġiba għar-rakkomandazzjonijiet tal-Kunsill skond l-Artikolu 104(7) tat-Trattat li jistabbilixxi l-Komunità Ewropea /* SEK/2004/1621 finali */





Brussel 22.12.2004 SEG(2004) 1621 finali Rakkomandazzjoni għal DEĊIŻJONI TAL-KUNSILL Li tistabbilixxi, skond l-Artikolu 104(8), jekk ittiħditx azzjoni speċifika mill-Ungerija bi tweġiba għar-rakkomandazzjonijiet tal-Kunsill skond l-Artikolu 104(7) tat-Trattat li jistabbilixxi l-Komunità Ewropea (preżentata mill-Kummissjoni) MEMORANDUM TA' SPJEGAZZJONI Il-proċedura ta’ defisit eċċessiv (EDP) hija rregolata mill-Artikolu 104 tat-Trattat u mir-Regolament tal-Kunsill (KE) Nru 1467/97 tas-7 ta’ Lulju 1997 biex tiġi ċċarata u mgħaġġla l-implimentazzjoni tal-proċedura tad-defisit eċċessiv, li tagħmel parti mill-Patt ta’ l-Istabbilità u t-Tkabbir Ekonomiku. Dawn id-dispożizzjonijiet huma amplifikati bl-impenji politiċi mnaxxqa fir-Riżoluzzjoni tal-Kunsill Ewropew ta’ Amsterdam dwar il-Patt ta’ l-Istabbilità u t-Tkabbir Ekonomiku tas-17 ta’ Ġunju 1997. Wara li kien irrapportat defisit ta' 5.9% tal-PGD fl-2003[1], il-Kummissjoni bdiet il-proċedura għad-defisit eċċessiv għall-Ungerija fit-12 ta’ Mejju 2004. Fuq rakkomandazzjoni tal-Kummissjoni, il-Kunsill fil-5 ta’ Lulju 2004 iddeċieda, bi qbil ma’ l-Artikolu 104(6), li l-Ungerija kellha defisit eċċessiv u b’konsegwenza ta' dan, skond l-Artikolu 104(7), ħareġ rakkomandazzjoni lill-awtoritajiet Ungeriżi biex dan jitranġa[2]. Fir-rakkomandazzjoni tiegħu, il-Kunsill stieden lill-awtoritajiet Ungeriżi “ biex jeħilsu kemm jista’ jkun malajr mid-defisit eċċessiv tal-preżent ” u “ biex jieħdu azzjoni f’qafas ta’ zmien mezzan kif previst fil-programm ta’ konverġenza mressaq f’Mejju ta’ l-2004 ” (bl-għanijiet annwali li ġejjin: 4.6% tal-PGD fl-2004, 4.1% tal-PGD fl-2005, 3.6% fl-2006, 3.1% fl-2007 u 2.7% tal-PGD fl-2008). Il-Kunsill stabbilixxa id-data ta’ l-iskadenza tal-5 ta’ Novembru 2004 biex “ tittieħed azzjoni attiva dwar il-miżuri previsti li jilħqu l-għan tad-defisit ta’ l-2005 ”. L-Ungerija kienet ukoll rrakkomandata biex “ timplimenta bil-qawwa l-miżuri previsti fil-programm ta’ konverġenza ta’ Mejju 2004, b’mod partikolari biex tkun lesta li tintroduċi miżuri addizzjonali, jekk meħtieġ, bil-għan li tilħaq l-għan tad-defisit tal-gvern ġenerali għall-2004 ”. B’żieda ma’ dan, il-Kunsill stieden lill-awtoritajiet Ungeriżi “ biex jaħtfu kull opportunità biex jaċċeleraw l-aġġustament fiskali; biex iwettqu r-riformi previsti ta’ l-amministrazzjoni pubblika, is-sistemi tas-saħħa u l-edukazzjoni biex jiżguraw it-tnaqqis previst tar-relazzjoni ta’ l-infiq u biex itejbu is-sostenibbilità għaż-żmien fit-tul tal-finanzi pubbliċi ”; u “ biex jiżguraw li t-tnaqqis tat-taxxa ppjanat huwa ffinanzjat sew u li l-implimentazzjoni tiegħuissir fuq kundizzjoni li jinkisbu l-għanijiet tad-defisit ”. Skond l-Artikolu 4(2) tar-Regolament (KE) Nru 1467/97, il-Kunsill, meta jqis jekk ttiħditx azzjoni effettiva bi tweġiba għar-rakkomandazzjonijiet tiegħu skond l-Artikolu 104(7), għandu jibbaża d-deċiżjoni tiegħu fuq deċiżjonijiet mħabbra pubblikament mill-Gvern ta’ l-Istat Membru in kwistjoni. Filwaqt li d-data ta’ l-iskadenza tal-5 ta’ Novembru stabbilita fir-rakkomandazzjoni tikkonċerna l-baġit ta’ l-2005, l-eżekuzzjoni fit-twettiq tal-baġit ta’ l-2004 għandha rwol ewlieni f’dan il-kuntest. Il-programm ta’ konverġenza ppreveda metodu ta’ konsolidazzjoni li fih l-ikbar ammont ta’ xogħol kellu jsir fil-bidu, u jikkonċentra l-ikbar konsolidazzjoni fl-2004 (sabiex, fost affarijiet oħra, terġa’ tinkiseb il-kredibbilità fil-politika ekonomika Ungeriża), b’mod tali li kien partikolarment importanti li jintlaħaq il-għan ta’ l-2004 ta’ l- 4.6% tal-PGD[3]. Għalhekk, il-Kunsill irrakkomanda lill-awtoritajiet Ungeriżi biex ikunu lesti li jintroduċu miżuri addizzjonali, li jekk meħtieġ, jiżdiedu maż-żewġ miżuri tat-tnaqqis ta’ l-infiq ta’ Jannar u Marzu li kellhom total ta’ 1.2% tal-PGD bil-ħsieb li jintlaħaq l-għan tad-defisit tal-gvern ġenerali għall-2004 ta’ l-4.6% tal-PGD[4]. F’Lulju 2004, wara r-rakkomandazzjoni tal-Kunsill, l-awtoritajiet Ungeriżi ddeċidew li jnaqqsu l-użu ta’ l-appropriazzjonijiet ġejjin mill-ministeri, indikati bħala riskju fil-programm ta’ konverġenza (effett possibbli sa 0.5% tal-PGD); dan kien maħsub li jrażżan it-tkabbir fl-infiq F’Settembru, l-awtoritajiet addottaw pakkett ta’ korrezzjoni, b’effetti diretti li jtejbu l-bilanċ li jammontaw għal 0.2% tal-PGD. Minkejja din il-korrezzjoni, f’Settembru ta’ l-2004 l-għan uffiċjali ta’ 4.6% tal-PGD ġie revedut għall-5.3% tal-PGD. In-nuqqas li jintlaħaq il-għan ta’ 4.6% jista jiġi minn tliet fatturi: reviżjoni ‘l fuq tad-defisit ta’ l-2003 fin-notifika fiskali ta’ Settembru (b’ 0.3% tal-PGD), żbilanċi fin-nefqa u ottimiżmu żejjed meta jsiru l-previżjonijiet tad-dħul (l-iktar għall-VAT). Skond il-previżjoni tal-Ħarifa tal-Kummissjoni se jkun hemm defisit terġa’ aktar għoli għall-2004, - bil-5.5% tal-PGD (essenzjalment minħabba riskji ikbar kemm min-naħa tad-dħul u kemm min-naħa ta' l-infiq). L-għan ma ntlaħaqx (b’ punt ta' persentaġġ ta’ 0.9 skond il-previżjoni tal-Kummissjoni) minkejja li kien hemm iktar tkabbir tal-PGD milli kien previst. Fil-15 ta’ Ottubru 2004, il-gvern Ungeriż ressaq l-abbozz tal-Liġi tal-Baġit għall-2005 lill-Parlament Ungeriż. Dan jistabbilixxi għan għal defisit tal-gvern ġenerali ta’ 4.7% fl-2005 fuq l-assunzjoni ta' żieda reali fil-PGD b’4% fl-2005. Dan jirrappreżenta titjib ta’ punt ta’ persentaġġ ta’ 0.6 meta mqabbel mal-għan revedut ta’ l-2004 ta’ 5.3%. Dan it-tnaqqis fid-defisit huwa mistenni li jiġi primarjament minn tfaddil li jirriżulta minn imgħax iktar baxx fuq is-servizz tad-debitu (in-nefqa netta ta’ interess jitaqqas b’ 0.4% tal-PGD), iżda anke minn xi forma ta’ trażżin fl-infiq. Min-naħa tad-dħul il-Baġit ta’ l-2005 jikkalkula tnaqqis fir-relazzjoni tad-dħul għall-PGD ta’ punt ta’ persentaġġ wieħed tal-PGD, mill-44.5% għall-43.5% tal-PGD, il-biċċa l-kbira minħabba effetti ta’ darba jew li ġejjin mill-2004. It-tnaqqis fit-taxxa tad-dħul personali tal-Baġit ta’ l-2005 se jitpatta l-biċċa l-kbira minn miżuri ta’ taxxa oħrajn, sabiex il-bdil fis-sistema tat-taxxa huma mistennija li jkollhom impatt newtrali fuq id-dħul. Fil-baġit hemm pakket ta’ riserva ta’ “emerġenza” ta’ 0.5% tal-PGD fil-każ li l-għan tal-baġit ta’ l-2005 jinqabeż bil-kbir.Huwa maħsub biex ikopri aġġustamenti mhux previsti għall-proċessi li ma jistgħux jkunu influwenzati mill-gvern. Minkejja li l-eżistenza ta’ din ir-riżerva hija meqjusa tajba, l-ammont allokat għaliha jidher żgħir, meta wieħed iżomm f’moħħu ir-riskji madwar il-Baġit ta’ l-2005, kif innutat mill-previżjoni tal-Ħarifa tal-Kummissjoni. Prinċipalment: (1) in-nefqiet ta’ l-interessi jistgħu jitilgħu iktar milli previst, (2) ir-regoli introdotti ġodda għat-trażżin ta’ l-infiq jistgħu ma jkunux biżżejjed jew inkella mhux effettivi, kif ġie ssuġġerit mid-dibattitu li għaddej bħalissa dwar il-baġit ta’ l-2005, (3) hemm riskju li jkun hemm assunzjonijiet ottimistiċi wisq għal ċertu dħul (speċjalment għall-VAT). F’ dan l-isfond, il-Kummissjoni tipprevedi defisit għall-2005 ta’ 5.2% tal-PGD, li jista jammonta għal tnaqqis totali ta’ punt ta’ persentaġġ ta’ 0.5 fir-rigward tal-baġit u ta’ punt ta’ persentaġġ ta’ 1.1 meta mqabbel ma’ l-għan (ta’ 4.1%) fil-programm ta’ konverġenza mressaq appena f'Mejju li għadda. Il-programm ta’ konverġenza ħabbar riformi strutturali sħaħ (prinċipalment fl-amministrazzjoni pubblika u fl-oqsma tas-saħħa u l-edukazzjoni), li għandhom jsostnu miżuri ta’ kontroll ta’ l-infiq fuq iż-zmien mezzan. Il-Baġit ta’ l-2005 jinkludi xi ftit miżuri strutturali, iżda ma jidhrux li huma komprensivi jew estensivi biżżejjed biex jiżguraw it-trażżin ta’ l-infiq meħtieġ mill-baġit ta’ l-2005 u, b’mod iktar ġenerali, mill-metodu ta’ aġġustament fuq iż-żmien mezzan ppreżentat fil-programm ta’ konverġenza u approvat mill-Kunsill. Dan japplika speċjalment fil-qasam tas-saħħa, fejn ġiet diferita riforma sħiħa tas-saħħa. Konklużjoni: (i) filwaqt li jintlaħaq xi tip ta’ konsolidazzjoni fl-2004, l-azzjoni ta’ l-awtoritajiet Ungeriżi b’rispons għar-rakkomandazzjoni tal-Kunsill li jilħqu l-għan kruċjali ta’ l-2004 tista’ titqies inadegwata, minħabba li l-għan stabbilit fil-programm ta’ konverġenza huwa mistenni li ma jintlaħaqx b’marġini kbir; (ii) l-għan uffiċjali l-ġdid ta’ l-2005 huwa ta’ punt ta’ persentaġġ ta’ 0.6 għola mill-għan oriġinali tad-defisit fir-rakkomandazzjoni u fil-programm ta’ konverġenza. Skond it-tbassir ekonomiku għall-Ħarifa tal-Kummissjoni se jkun hemm iktar tnaqqis – b’punt ta’ persentaġġ ta’ 0.5, li jwassal għal żbilanċ totali ta’ punt ta’ persentaġġ ta’ 1.1, u jnaqqas l-aġġustament meta mqabbel ma’ l-2004 (stmat fil-previżjoni tal-Kummissjoni bħala 5.5% tal-PGD) għal punt ta’persentaġġ ta’ 0.3 biss. (iii) Id-devjazzjoni mill-metodu ta’ aġġustament ippjanat, bid-defisit is-sena d-dieħla x’aktarx li jaqbeż il-5% tal-PGD, u l-progress bil-mod fir-riformi strutturali, qiegħdu f’riskju t-tisħiħ tal-korrezzjoni tad-defisit eċċessiv fl-2008, sakemm il-gvern ma jaċċelerax il-ġirja biex jilħaq l-għanijiet tal-politika makro-ekonomika ddikjarata tiegħu. Dan l-iżvilupp jista jiġi attribwit għall-azzjoni insuffiċjenti min-naħa ta’ l-awtoritajiet Ungeriżi[5]. Ir-relazzjoni tad-debitu huwa mistenni li jibqa’ kemmxejn taħt is-60% kemm fl-2004 u kemm fl-2005 (it-Tbassir Ekonomiku għall-Ħarifa tal-Kummissjoni jipproġetta id-59.7% u 59.5% tal-PGD respettivament). Figuri tal-baġit ewlenin 2003-2006 (% tal-PGD) | 2003 | 2004 | 2005 | 2006 | Defisit ġenerali tal-gvern | - programm ta’ konverġenza | -5.9 | -4.6 | -4.1 | -3.6 | - għanijiet tal-gvern reveduti | -5.3 | -4.7 | - tbassir tal-Kummissjoni | -6.2 | -5.5 | -5.2 | -4.7 | Debitu ġenerali tal-gvern | - programm ta’ konverġenza | 59.1 | 59.4 | 57.9 | 56.8 | - għanijiet tal-gvern reveduti | 59.1 | 59.6 | 58.6 | - tbassir tal-Kummissjoni | 58.9 | 59.7 | 59.5 | 58.9 | p.m. tkabbir reali tal-PGD (%) | - programm ta’ konverġenza | 2.9 | 3.3-3.5 | 3.5-4 | ca.4 | - tbassir ta’ l-awtoritajiet | 3.0 | 3.8-3.9 | 4.0 | 4.0-4.5 | - tbassir tal-Kummissjoni | 3.0 | 3.9 | 3.7 | 3.8 | Għejun: It-tbassir ekonomiku tas-Servizzi tal-Kummissjoni għall-Ħarifa 2004; Il-Programm ta’Konverġenza ta’Mejju 2004; il-baġit ta’ l-2005. | Skond id-dispożizzjonijiet ta’ l-Artikolu 104(8) tat-Trattat u ta’ l-Artikolu 4(1) tar-Regolament (KE) Nru 1467/97, jekk il-Kunsill iqis li ma ttieħdet l-ebda azzjoni effettiva b’rispons għar-rakkomandazzjonijiet msemmija fl-Artikolu 104(7) sad-data ta’ l-egħluq tal-5 ta’ Novembru 2004, il-Kunsill għandu jieħu deċiżjoni dwar dan immedjatament wara li tiskadi id-data ta’ l-egħluq. Fid-dawl ta’ dawn ir-riżultati, il-Kummissjoni hi ta’ l-opinjoni li ma kien hemm l-ebda azzjoni effettiva b’rispons għar-rakkomandazzjonijiet tal-Kunsill skond l-Artikolu 104(7) fi ħdan il-perjodu stipulat fir-rakkomandazzjoni, u hi tirrakkomanda li l-Kunsill jiddeċiedi skond dan. L-Artikolu 104(8) jiddikjara li, meta l-Kunsill jistabbilixxi li ma kienx hemm azzjoni effettiva bi tweġiba għar-rakkomandazzjoni tiegħu skond l-Artikolu 104(7), il-Kunsill jista’ jiddeċiedi li jagħmel pubblika din ir-rakkomandazzjoni. Minkejja dan, b’konformità mar-riżoluzzjoni tal-Patt ta’ l-Istabbilità u it-Tkabbir Ekonomiku tal-Kunsill Ewropew, l-Ungerija diġà aċċettat li tagħmel pubblika r-rakkomandazzjoni f’Lulju ta’ l-2004[6]. Għall-fażi ulterjuri tal-proċedura, jekk il-Kunsill huwa ta’ l-opinjoni li ma ttieħdet l-ebda azzjoni effettiva bi tweġiba għar-rakkomandazzjonijiet msemmija fl-Artikolu 104(7), il-Kunsill jista’ jindirizza rakkomandazzjoni oħra bbażata fuq rakkomandazzjoni tal-Kummissjoni skond l-Artikolu 104(7) għall-Ungerija, minħabba li l-Ungerija għada mhix membru fiż-żona ta’ l-euro (hija Stat Membru b’deroga) u għalhekk l-aħħar żewġ fażijiet tal-proċedura tad-defisit eċċessiv skond l-Artikolu 104(9) u 104(11) ma japplikawx. (ara Artikolu 122(3) tat-Trattat). Rakkomandazzjoni bħal din tqis l-aġġornament tal-programm ta’ konverġenza ta’ l-Ungerija. Rakkomandazzjoni għal DEĊIŻJONI TAL-KUNSILL Li tistabbilixxi, skond l-Artikolu 104(8), jekk ittiħditx azzjoni speċifika mill-Ungerija bi tweġiba għar-rakkomandazzjonijiet tal-Kunsill skond l-Artikolu 104(7) tat-Trattat li jistabbilixxi l-Komunità Ewropea IL-KUNSILL TA’ L-UNJONI EWROPEA Wara li kkunsidra t-Trattat li jistabbilixxi il-Komunità Ewropea, u b’mod partikolari, l-Artikolu 104(8) tiegħu, Wara li kkunsidra ir-rakkomandazzjoni mill-Kummissjoni, Billi: Skond l-Artikolu 104 tat-Trattat, l-Istati Membri għandhom jevitaw defisits tal-gvern eċċessivi; Il-Patt ta’ l-Istabbilità u t-Tkabbir Ekonomiku huwa bbażat fuq l-għan ta’ finanzi tal-gvern sodi bħala mezz biex jissaħħu l-kundizzjonijiet għall-istabbilità fil-prezzijiet u għal tkabbir sod u sostennibbli li kapaċi joħloq iktar impiegi. Il-Patt ta’ l-Istabbilità u t-Tkabbir Ekonomiku jinkludi ir-Regolament tal-Kunsill (KE) Nru 1467/97[7] dwar l-aċċelerazzjoni u il-kjarifika tal-proċedura ta’ defisit eċessiv stabbilita fl-Artikolu 104 sabiex titħeġġeġ iktar il-korrezzjoni tad-defisits eċċessivi tal-gvern ġenerali; Ir-Riżoluzzjoni ta’ Amsterdam tal-Kunsill Ewropew dwar il-Patt ta’ l-Istabbilità u t-Tkabbir Ekonomiku tas-17 ta’ Ġunju 1997[8] solennement tistieden lill-partijiet kollha, jiġifieri l-Istati Membri, il-Kunsill u l-Kummissjoni, biex jimplimentaw it-Trattat u l-Patt ta’ l-Istabbilità u t- Tkabbir f’mod strett u fil-ħin; Bid-Deċiżjoni 2004/xxx/KE tal-5 ta’ Lulju 2004, il-Kunsill iddeċieda, li skond l-Artikolu 104(6), fl-Ungerija jeżisti defisit eċċessiv[9]. Skond l-Artikolu 104(7) tat-Trattat u l-Artikolu 3(4) tar-Regolament (KE) Nru 1467/97, fil-5 ta’ Lulju 2004 il-Kunsill adotta Rakkomandazzjoni lill-awtoritajiet Ungeriżi biex itemmu l-eżistenza tad-defisit eċċessiv mill-aktar fis possibbli u biex, f’qafas ta’ żmien mezzan jieħdu azzjoni biex jiksbu l-għan li jitnaqqas id-defisit għal taħt it-3% tal-PGD sa’ l-2008 f’mod sustennibbli u kredibbli, skond il-metodu ta’ tnaqqis fid-defisit speċifikat fil-programm ta’ konverġenza mressaq mill-awtoritajiet u approvat fl-Opinjoni tal-Kunsill tal-5 ta’ Lulju 2004. Id-data ta’ l-iskadenza tal-5 ta’ Novembru 2004 ġiet stabbilita b’din ir-rakkomandazzjoni biex il-gvern Ungeriż jieħu azzjoni effettiva b’rigward għall-miżuri previsti sabiex jintlaħaq il-għan għad-defisit 2005 tal-4.1% tal-PGD. F’dan id-dokument, il-Kunsill irrakkomanda wkoll lill-Ungerija biex timplimenta b’ ħeġġa l-miżuri previsti fil-programm ta’ konverġenza ta’ Mejju 2004, u b’mod partikolari biex ilestu biex, jekk jinħtieġ, idaħħlu iżjed miżuri, bil-ħsieb li jintlaħaq l-għan tad-defisit tal-gvern ġenerali għall-2004 ta’ 4.6% tal-PGD. B'żieda ma dan, il-Kunsill stieden lill-awtoritajiet Ungeriżi biex jaħtfu kull opportunità biex jgħaġġlu l-aġġustament fiskali; biex jieħdu f’idejhom ir-riformi previsti ta’ l-amministrazzjoni pubblika, is-sistemi tas-saħħa u l-edukazzjoni, u biex jiġi żgurat li it-tnaqqis tat-taxxi ippjanati kienu iffinanzjati sew u biex l-implimentazzjoni tagħhom issir b’kundizzjoni fuq il-ksib tal-għanijiet tad-defisit. Skond l-Artikolu 4(2) tar-Regolament (KE) Nru 1467/97, il-Kunsill, meta jqisjekk ittiħditx azzjoni effettiva b’rispons għar-rakkomandazzjonijiet tiegħu li saru skond l-Artikolu 104(7), għandu jibbaża d-deċiżjoni tiegħu fuq deċiżjonijiet mħabbra pubblikament mill-Gvern ta’ l-Istat Membru fil-kwistjoni. Il-valutazzjoni tad-deċiżjonijiet mħabbra pubblikament meħuda mill-Ungerija mir-Rakkomandazzjoni tal-Kunsill maħruġa skond l-Artikolu 104(7) sad-data ta’ l-iskadenza iffissata f’dik ir-Rakkomandazzjoni twassal għall-konklużjonijiet li ġejjin: Waqt li għadd ta’ miżuri oħra ġew adottati mill-Gvern Ungeriż wara ir-Rakkomandazzjoni tal-Kunsill, l-azzjoni meħuda ma’ kienitx effettiva biex jintlaħaq l-għan tal-baġit ta’ l-2004 ta’ l-4.6% tal-PGD, li kien mistenni li ma jintlaħaqx b’marġini kbir; Waqt li għadd ta’miżuri tħabbru fil-Baġit ta’ l-2005, dawn mhux ser ikunu biżżejjed biex jilħqu l-għan tad-defisit ta’ l-4.1% tal-PGD, li huwa wkoll mistenni li ma jitlaħaqx b’marġini wiesa’; Il-miżuri li ħadu s’issa l-awtoritajiet Ungeriżi mhux se jevitaw devjazzjoni mill-metodu ta’ aġġustament ippjanat li, flimkien mal-progress bil-mod fir-riformi strutturali previsti fil-programm ta’ konverġenza ta’ Mejju, u b’mod partikolari fil-qasam tas-saħħa, jistgħu jheddu li titlesta il-korrezzjoni tad-defisit eċċessiv sa’ l-2008, sakemm il-gvern ma jaċċelerax fit-triq għal-kisba ta’ l-għanijiet macro-ekonomiċi ddikjarati tiegħu. Artikolu 104(8) jistqarr li meta il-Kunsill jistabbilixxi li ma ttieħdet l-ebda azzjoni effettiva bi tweġiba għar-rakkomandazzjoni tiegħu skond l-Artikolu 104(7), għandu jiddeċiedi li jagħmel pubblika din ir-rakkomandazzjoni. Minkejja dan, b’konformità mar-Riżoluzzjoni tal-Patt ta’ l-Istabbilità u t-Tkabbir Ekonomiku tal-Kunsill Ewropew, l-Ungerija diġà aċċettat li tagħmel pubblika r-rakkomandazzjoni f’Lulju ta’ l-2004. IDDEĊIEDA KIF ĠEJ: Artikolu 1 L-Ungerija ma ħadet l-ebda azzjoni effettiva b’rispons għar-Rakkomandazzjoni tal-Kunsill tal-5 ta’ Lulju 2004 fi ħdan il-perjodu stabbilit f’dik ir-Rakkomandazzjoni. Artikolu 2 Din id-deċiżjoni hija indirizzata lir-Repubblika ta’ l-Ungerija. Magħmula fi Brussell, Għall-Kunsill [1] Kien ibbażat fuq il-previżjoni ekonomika tal-Kummissjoni Rebbiegħa 2004, li qieset id- data mogħtija mill-Ungerija f’Marzu ta l-2004. Ín-notifikazzjoni ta’ Settembru 2004 tejbet id-defiċit ġenerali tal-gvern ‘l-fuq minn 5.9% tal-PGD għal 6.2% għall-2003. [2] See http://register.consilium.eu.int/pdf/en/04/st11/st11218.en04.pdf. [3] L-għanijiet qiesu in-nefqiet mġarrba mill-gvern ġenerali ġejjin mir-riforma tal-pensjoni ta’ l-1998 (li huma mistennija li jitilgħu miż-0.7% fl-2003 għall-1% tal-PGD sal-2008). [4] Dan il-għan kien diġa irrevedut meta mqabbel mat-3.8% tal-għan tal-PGD oriġinarjament ibbaġitjat għall-2004. L-ewwel reviżjoni tal-għan ta’ l-2004 f’Jannar ta’ l- 2004 sar bi tweġiba għan-nuqqas kbir milli jintlaħqu l-għanijiet fl-aħħar xhur ta’ l-2003, li wera’ li l-assunzjonijiet tal-baġit ta’ l-2004 kienu ottimisti wisq. [5] Din il-valutazzjoni ma tinbidilx jekk, wara deċiżjoni reċenti tal-gvern Ungeriż, id-defisit huwa ikklassifikat ,mill-ġdid – għal perjodu ta’ transizzjoni permess mill-EUROSTAT – mingħajr in-nefqiet mġarrba taħt ir-riforma tal-pensjoni ta’ l-1998 li giet inkluża fil-metodu ta' aġġustament tad-defisit tal-programm ta' konverġenza ta' Mejju ta' l-2004 aċċettata bir-rakkomandazzjoni tal-Kunsill tal-5 ta’ Lulju 2004. Il-klassifika transizzjonali taffettwa temporanjament il-livell tad-defisit, iżda il-bidla għall-aġġustament bejn il-2004 u l-2005 hija negliġibbli. Barra minn hekk, l-isforz għall-aġġustament multi-annwali li jwassal li wieħed jimmira għal taħt it-3% fl-2008 mal-valutazzjoni ta’ dan għandhom jitqiesu dawn n-nefqiet għaliex mal-bidu tan-notifikazzjoni ta’ Marzu tal-2007 l-awtoritajiet se jkollhom jirraportaw id-defisit skond il-klassifikazzjoni standard. [6] Id-dokument tal-Kunsill 11218/04 tas-6 ta’ Lulju 2004, disponibbli fir-reġistru pubbliku tad-dokumenti tal-Kunsill, intitolati “Ir-Rakkomandazzjoni tal-Kunsill lill-Ungerija bil-ħsieb li jtemm din is-sitwazzjoni ta’ defisit tal-gvern eċċessiv –Applikazzjoni ta’ l-Artikolu 104(7) tat-Trattat”. [7] ĠU Nru L 209, 2.8.1997, p. 6. [8] ĠU Nru C 236, 2.8.1997, p. 1. [9] Għad mhux ippubblikat fil-Ġurnal Uffiċjali.